**Erdősi Katalin** 1992 óta tanít a Békásmegyeri Veres Péter Gimnáziumban. Fizikatanári munkája országosan elismert: több alkalommal is megkapta a „legeredményesebb felkészítő tanár” díjat. Azok az osztályok, akik hozzá kerülnek, szinte biztosak lehetnek abban, hogy tanulóik közül néhányan valamelyik országos fizikaverseny döntőjének résztvevői lesznek. Ilyen versenyek: az Öveges József, Jedlik Ányos és a Mikola Sándor Országos Fizikaverseny. Ezeken a versenyeken az utóbbi években a döntőbe jutott diákok közel 10%-át ‒ ami 4-8 főt jelent ‒ a Veres Péter Gimnázium tanulói adták, amiben a tanárnőnek nagyon nagy érdeme van.

A legrangosabb középiskolai versenyen, az OKTV-n a tavalyi és az idei tanévben is volt döntős diákja.

A tanárnő oktatási sikereit megalapozza az, hogy óráin rengeteg a kísérlet, a magyarázatok világosak, könnyen érthetők. A feladatmegoldásban szükséges rutin kialakulását gyakorlósorok kijelölésével és átbeszélésével segíti, így mindenkinek van lehetősége a fejlődésre.

A versenyekre való felkészítés egy része szakkörökön történik, külön feladatlapokkal, tanulói kísérletek elvégzésével. Fáradhatatlan munkája szinte átragad szakkörös diákjaira.

Országosan is kiemelkedő érettségiző diákjainak száma és teljesítménye is, mind a középszintű mind pedig az emelt szintű vizsgákon.

A munkaközösség vezetőjeként is tiszteletreméltó a munkája: kísérleti eszközök előkészítése, rendben tartása, háziverseny szervezése, országos versenyek szervezési feladatai, diákok versenyekre kísérése, a munkaközösség szakmai munkájának koordinálása.

Diákjai, kollégái irányában mutatott figyelme, segítőkészsége példaértékű.

**Zámborszky Ferenc** 1977 óta tanít a Földes Ferenc Gimnáziumban. A fizika tagozat legmeghatározóbb tanáregyénisége. Pályája kezdetétől fogva a fizika tantárgy tehetséggondozásában kiemelkedő teljesítményt nyújt. Nagy szerepe volt az iskola fizika szertárának nemzetközi szintűvé fejlesztésében, a szertárat évtizedekig gondozta. Kísérleti eszközök sorát fejlesztette ki, és készítette el. Gyakran vállal bemutató órákat, előadásokat a továbbképzéseken. A hat évfolyamos gimnáziumi képzés tantervét kidolgozó munkacsoportot vezette, a tanterveket az ország számos középiskolájában átvették.

A regionális olimpiai szakkör vezetője, a város és a régió tehetséges diákjainak egész sora tanulta meg tőle a fizika szépségeit, a feladatok megoldásának trükkjeit, ötleteit, a kísérletek és mérések elvégzésének következetes és pontos módszerét. Tevékenysége nem korlátozódik az iskola diákjaira, hanem összegyűjti a tehetséges diákokat at egész régióból. A szakkör legnagyobb sikere a 2009/2010-es tanévben volt, amikor a fizika OKTV 3., 4., 5. és 29. helyezettje is a keze alól került ki, valamint a Nemzetközi Fizika Diákolimpián egy bronzérmet, valamint a Közép-Európai Fizika Diákolimpián két helyezést értek el diákjai. Csak kevesekről mondható el, hogy egymást követő években sorra diákolimpikonokat nevelnek. Önzetlenül, hihetetlen odaadással és lelkesedéssel végzi iskolateremtő, tehetséggondozó munkáját. Valódi tanáregyéniség.

Ismereteit, tudását, tapasztalatát megosztja kollégáival, segítséget nyújt más iskolák tanárainak is. Az emelt szintű fizika érettségi vizsga regionális megrendezése feltételeinek megteremtésében a kezdetektől részt vesz, mérőeszközeit használják az érettségi vizsgákon.

Nagyrészt neki köszönhető, hogy a „Földesben” működik egy magas színvonalú fizika tehetséggondozó műhely. Külföldi tanulmányutak szervezésével (például a CERN-be) is népszerűsíti a fizikát, és az érettségit követően is próbálja segíteni tanítványai továbbhaladását a felsőoktatásban és a kutatásban.

Tanítványai között mérnökök, fizikusok egész sora található, sőt Dr. Lévay Péter személyében már akadémikus tanítványa is van.

**Tasi Zoltánné** Barna Mária 1979-től dolgozik az üllési általános iskolában, jelenleg annak jogutódjában, a Fontos Sándor Általános Iskolában. A fizika mellett matematika és informatika tárgyakat is oktat, amelyek nagyban segítik a fizika tananyag megértését és elsajátítását. Diákjai matematika és informatika versenyeken (Zrinyi Ilona, Kalmár László, Bonifert Domonkos stb. matematika, Vasvári középiskolai és Kozma László regionális informatika versenyeken) is eredményesen szerepeltek.

Fizikából az általános iskolásoknak szervezett országos, megyei és térségi versenyekre is sikeresen felkészíti tanítványait. Tanítványai közül többen folytathatták tanulmányaikat az országos beiskolázású szegedi Radnóti Miklós Gimnázium fizika tagozatán.

A fizika tanításában elsődleges feladatának tekinti bevonni tanítványait a kísérletezésbe, az így szerzett sikerélmény lendületet ad a tanulóknak a további munkához.

2009-től rendszeres és sikeres Üllésen a diákok által tartott Kísérletezzünk című bemutató, amely népszerűsíti a természettudományos kísérletezést és ismereteket. Ezekre az alkalmakra ellátogatnak a környékbeli iskolák diákjai is.

Tasi Zoltánné rendszeresen szervez csoportos utazást diákjai számára fizikához kapcsolódó rendezvényekre, Szegedre az SZTE Fizikus Tanszékcsoportja által évente szervezett Fizika Napja, Karácsonyi Kísérletek stb. előadásokra, bemutatókra. Az iskola tanítványaiból szervezett csapatok évente indulnak a Soproni Fizika túrákon, a csillagászat évében rendezett akadályversenyen.

2011. októberében részt vett diákjaival a TUDOMÁNYOK FESZTIVÁLJA ARADON című rendezvényen. A bemutatott kísérleti eszközök zömét a gyerekek készítették tanórákon kívüli foglalkozásokon. Nagy sikert arattak bemutatóik.

Fontosnak tartja a szakmai önképzést külföldi és hazai konferenciákon való részvétellel, előadások, bemutatók tartásával (Trencsény, Zakopáné, Isztanbul, Pozsony, Budapest eTwinning Konferencia és Tábor). Továbbképzési program keretében részt vett a CERN szakmai és kulturális programjain.

2011 januárjától az Eötvös Loránd Fizikai Társulat (ELFT) Általános Iskolai Oktatási Szakcsoportjának országos vezetőségének tagja. Feladata elsősorban az országos Öveges József Fizikaverseny és a Fizikatanári Ankétok szervezésében való részvétel. 2014 januárjától az ELFT Csongrád megyei elnökségének tagjává választották. Feladata a kapcsolattartás az általános iskolai tanárokkal.

**Pál Zoltán** a Gödrei Körzeti Általános Iskola fizikatanára, aki szeptember óta a KLIK Sásdi Tankerületének két másik iskolájában is fizikát tanít. Eszközkészítő tanár, szakdolgozatát Saját fejlesztésű eszközeim címmel írta. Saját készítésű eszközei több magyarországi gimnáziumba (Pécs, Nagy Lajos Gimnázium, Hódmezővásárhely, Budapest Szent Margit Gimnázium), sőt Svájc egy általános iskolájába is eljutottak. Az 1993-ban megnyílt Csodák Palotája interaktív játszóház első eszközparkjának része az általa készített LENZ-ágyú, amellyel a legendás hírű fizikatanár, Öveges József álmát valósította meg. Ez az eszköz a mai napig az Öveges Teremben található.

2006-ban megkapta a Mikola Sándor- díjat.

Az Eötvös Loránd Fizikai Társulat Általános Iskolai Szakcsoportjának tagja.

Az országos Öveges Verseny rendezőségében, feladat-összeállító bizottságában, és zsűrijében is aktív szerepet vállal.

Hosszú évek óta résztvevője az Országos Fizikatanári Ankétnak, ahol számos helyezést ért el. 2013-ban Székesfehérváron, 2014-ben Egerben kiállítóként első, a 10 perces kísérleti show-ban második helyezést tudhatott magáénak.

„Értsük meg a fizikát!” címmel kísérleti bemutatókat tartott Sásdon és Gödrén is, amelyeken nemcsak diákjai, hanem az idősebb korosztály is képviseltette magát, és újra diáknak érezhették magukat. A falurendezvényeken mindig elkápráztatja a közönséget lézer-show-ival.

Több középiskolában is jól ismerik nevét és kísérletsorozatait: Kaposváron a Munkácsy Mihály Gimnáziumban, Dombóváron az Illyés Gyula Gimnáziumban (melynek elődjében, a Gőgös Ignácz Gimnáziumban szerezte meg érettségi bizonyítványát), Szombathelyen, Hódmezővásárhelyen, Veszprém középiskoláiban is népszerűsítette a fizikát.

**Dr. Kiss Géza** az ELTE TTK matematika-fizika középiskolai tanári diplomájának megszerzését követően az 1984/85. tanévtől a kisújszállási Móricz Zsigmond Gimnáziumban tanított, 1988-tól igazgatóként. Igazgatása alatt az iskola profilját jelentős mértékben fejlesztette, módosította a kor kihívásainak megfelelően. Ennek következtében az iskola tanulóinak száma is emelkedett. 2003-tól az ELTE Apáczai Csere János Gyakorló Gimnáziumának vezetőtanára, majd 2009-től a budapesti Fazekas Mihály Általános Iskola és Gimnázium vezetőtanára.

Középiskolás tanítványai az elmúlt öt évben harmincnál is többen, igen jó helyezéseket értek el a Középiskolai Matematikai és Fizikai Lapok A és B pontversenyein, illetve az Arany Dániel Matematikaversenyek és az Országos Középiskolai Matematika Versenyek III. kategóriáiban.

Az iskolai munkában is sikeres, de oktatással kapcsolatos tevékeny­sége­inek köre messze meghaladja a szokásos iskolai munka kereteit. Az utóbbi években számos pályázatot írt és vezetett a Fazekas Gimnázium és a Magyar Matematika Tehetségsegítő Tanács szervezetében. Az utóbbinak elnöke is volt. A Középiskolai Matematikai és Fizikai Lapok szerkesztőbizottságának 2009 óta tagja, a 2005/2006-os tanévtől kezdődően az Erdős Pál Tehetséggondozó Iskola tanára. A révkomáromi Nagy Károly Matematikai Diáktalálkozók és a Rátz László Matematikatanári Vándorgyűlések, számos tanártalálkozó, konferencia meghívott előadója. 1993 és 2009 között az OKTV matematika III. bizottságának tagja volt. PhD fokozatát summa cum laude minősítéssel szerezte meg, a Frobenius problémakörről több előadást tartott. Tudományos és ismeretterjesztő cikkei jelentek meg, ehhez járul feladatokat kitűző publikációs tevékenysége. 2006-ban Graphisoft-díjban részesült, 2012-ben a Bolyai Társulat Beke Manó díját és a MOL Tehetséggondozásért díját kapta meg.

Kitűnő pedagógiai érzékének, együttérző képességének és toleranciájának következtében népszerűségnek és szeretetnek örvend mind tanítványai, mint kollégái körében. Hivatásának elkötelezett, magasan képzett képviselője.

**Varga Mária** 1981-ben szerezte meg matematika-fizika szakos középiskolai tanári diplomáját az ELTE TTK-n, majd öt évig egy békásmegyeri általános iskolában tanított, ezt követően lett az 1986-ban indult békásmegyeri Veres Péter Gimnázium „alapító tanárainak” egyike.

Huszonöt évig mindkét szakját tanította, az utóbbi három évben csak matematikát: ötödiktől tizenkettedik évfolyamig. Nyolc évig volt vezetőtanár az ELTE Tanárképző Főiskolán.

Az 1991 óta nyolcosztályos Veres Péter Gimnáziumban nagy hagyományai vannak a szaktárgyi versenyeknek, az iskola indulása óta szervezi ezeket a háziversenyeket, melyek nagyban hozzájárultak az országos versenyeken elért sikerekhez, a sok 2. fordulóba illetve döntőbe jutáshoz.

A kb. 30 fős érettségiző osztályaiból átlagban 10-16 fő választotta a matematikát felvételi tantárgyául. A kétszintű érettségi rendszerben eddig 4 osztálya vizsgázott, a diákjai 30-40%-a tett emelt szintű vizsgát matematikából, 90%-os átlagteljesítménnyel.

Az 5-8. évfolyamokon szinte teljes létszámmal indulnak tanítványai a Zrínyi Ilona Matematika Versenyen és az utóbbi években a Bolyai Csapatversenyen, mindkettőn sikerült már több alkalommal döntőbe jutniuk és helyezést elérni. A 9-12.-es korosztályban a Gordiusz Versenyen minden évben van több döntős diákja, 2007-ben 1. helyet ért el egyikük. A Kenguru Nemzetközi Matematikaversenyen is volt több alkalommal díjazott tanulója.

A Varga Tamás Verseny döntőjébe a tavalyi évben 10 diákja, az OKTV és az Arany Dániel matematikaversenyek II. fordulóiba több alkalommal osztályonként 4-6 tanítványa jutott be.

A Matematika Határok Nélkül versenyben második alkalommal került osztálya az 1-6. jutalmazott osztályok közé. Az ABACUS és a Középiskolai Matematikai és Fizikai Lapok pontversenyein több tucat versenyzője adta le névjegyét szebbnél szebb eredményekkel.

1999-ben Veres Péter díjat, 2001-ben Graphisoft díjat kapott eredményes, a tehetségeket figyelemmel kisérő, támogató munkájáért.

Kitartó, következetes tanári, nevelői munkája, ennek eredményei és kimagasló emberi kvalitásai biztosítják, hogy méltó kezekbe kerül e díj.

**Bíró Bálint** középiskolai matematika-fizika tanári diplomájának megszerzését követően 1980 és 1989 között három középfokú iskola szak- illetve nevelőtanára volt. 1989 óta az egri Szilágyi Erzsébet Gimnázium és Kollégium matematika-fizika szakos tanára. Emellett 2006-tól tanít a Pannon Egyetem által létrehozott és működtetett Erdős Pál Matematikai Tehetséggondozó Iskolában.

1994 óta a Heves Megyei Pedagógiai Intézet szaktanácsadója, 1995-től kezdve az OKTV matematika I. bizottságának elnöke. Szervező és szakmai közéleti munkája példaértékű. A Bolyai János Matematikai Társulat Heves Megyei Tagozatának aktív tagja.

Az elmúlt évek során tanítványainak sora vett részt és szerepelt sikeresen a legkülönfélébb országos vagy regionális versenyeken. Első, második, harmadik díjat szereztek diákjai például 2007-2008-ban a Nemzetközi Magyar Matematikaversenyen, a Kenguru Nemzetközi Matematikaversenyen, az Arany Dániel Matematikaverseny II. kategóriájában, vagy a Felvidéki Magyar Matematikaversenyen.

Különböző szakkörökön, konferenciákon (pl. a révkomáromi Nagy Károly Matematikai Diáktalálkozókon vagy a matematikatanárok országos Rátz László Vándorgyűlésén) a matematika számos ágából válogatott témákban tartott előadásokat, közkinccsé téve széleskörű érdeklődésre számot tartó eredményeket. Kiváló előadókészsége igényesen előállított prezentációkkal párosul. Publikációs tevékenységével évtizedek óta hozzájárul a matematika népszerűsítéséhez. Feladatsorokat állít össze, melyek folyóiratokban jelennek meg, a KÖMAL-ban, a Matematika Tanításában, a Számvetés című időszakos kiadványban.

Bíró Bálint Ericsson-díjra való felterjesztéséhez elegendő lenne elolvasni diákjainak eredményeit, a népszerűsítő tevékenységeit és a publikációs listáját. Több évtizedes tanári pályája alatt rengeteget tett iskoláiért, az országos, a nemzetközi matematikaoktatásért, de elsősorban a diákjaiért. Tehetséges és kevésbé tehetséges diákjaiért.

Rendkívül szerény, nagy tudású ember, aki mindenkinek segít, ha kell. Nagy tudása ellenére állandóan képezi magát. Szakmai fórumokon az előadásai megtartása mellett állandóan figyelemmel kíséri kollégái és diákjai munkáját, rengeteget tanul tőlük is. Tanítványaival a gimnáziumi évek után is tartja a kapcsolatot. Sokan keresik meg őt az egyetemi évek alatt és után is, hiszen szükségük van a tanácsaira.

Kiváló, mindenki által elismert pedagógus, az igazi, nagybetűs TANÁR. Nagy lendülettel és lelkesedéssel dolgozik. Órái és előadásai magas színvonalúak és érdekesek. A hagyományostól kezdve legmodernebb módszerekig nagyon színes a metodikai skálája, de a legfontosabb a hihetetlen biztos szakmai tudás. Nagyon sok diákja szerette meg tőle és miatta a matematikát, választottak életpályájuknak olyan szakmát, amelyben a matematika volt a legfontosabb. Elévülhetetlen érdemei vannak abban, hogy Egerből nagyon sokan járnak pl. az Erdős Pál Matematikai Tehetséggondozó Iskolába, és Eger nagyszerű gócpontja a matematika tehetséggondozásnak.

**Pálfiné Kovács Erika** egyetemi tanulmányai után a Mester utcai általános iskolában kezdte, majd a Meredek Utcai Általános Iskola és Gimnáziumban folytatta matematika-fizika szakos tanári pályáját. Ez az időszak tizenhárom évet ölel fel. A 2000. évtől a Városmajori Gimnázium és Kós Károly Általános Iskola tanára és a szakmai munkaközösség vezetője. A tanárnő mind a tehetséggondozás terén, mind a matematikát népszerűsítő tevékenysége során számos-számtalan tanítványába oltotta be a matematika szeretetét, és adta azt az élményt, amikor a problémamegoldás során átélt „kínok” az eredmény adta örömmé, feledhetetlen sikerérzéssé oldódnak.

A gimnáziumon belül ő vezeti a speciális matektagozatot, melynek keretében heti két órában országos versenyekre készíti fel diákjait. Az ide vezető utat a KöMaL pontversenyein, a különböző országos vagy regionális versenyeken edződő tanítványok hosszú sora járta be. E versenyek felsorolása helyett csak néhányat, a jelentősebbeket említjük: Varga Tamás, Arany Dániel, Országos Középiskolai, Zrínyi Ilona matematikai versenyek.

Kovács Erika egyedülálló példája az olyan tanárnak, aki munkakörét folyamatosan túllépve minden alkalmat megragad arra, hogy a matematikát népszerűvé, élvezhetővé, vonzóvá és könnyen emészthetővé tegye a diákok számára. Minden órájára külön készül, még húsz év gyakorlata után is. Az új témákat saját, aprólékos munkával kidolgozott jegyzetek alapján mutatja be, melyeket füzet formájában diákjainak kioszt. Minden témához egyedi, a mindenkori diákok képességeihez alkalmazkodó feladatsorokat állít össze. Gyakran az imént említett jegyzetek és feladatsorok elkészítésére szánja nem csak délutáni szabadidejét, de hétvégéit, s nyári szünetének jelentős részét is. Hasonlóképpen minden dolgozat és témazáró is egyedi, soha nem íratja meg ugyanazt a tesztet kétszer. A dolgozatokat – kivétel nélkül – még a megírás napján kijavítja, s még lehetőség szerint aznap vagy legkésőbb másnap visszaosztja azokat, miután mindegyiket részletes megjegyzésekkel látta el.

A gimnázium legendás tanárnője lebilincselő tanóráival a diákok generációinak adott életre szóló élményt, mintát, modellt. Óráit frissen, dinamikusan vezeti, minden mondata átgondolt, s kristálytiszta. A nem matematika tagozatos csoportjaiban is folyamatos felkészítést tart az órákon kívül is, ennek is köszönhető, hogy például a később jogi, bölcsész pályát választó tanulók is továbbjutnak az Arany Dániel Matematika Versenyen vagy az OKTV-n. Ezzel a tanárnő azt bizonyítja, hogy aki logikus gondolatait rendbe tudja szedni – legyen szó verselemzésről vagy matematikai problémáról – az bármit képes elsajátítani.

Pálfiné Kovács Erika tanárnőt volt tanítványainak hálás kollektívája terjesztette fel az Ericsson-díjra.